## Justícia millora l’accessibilitat i la seguretat del Palau de Justícia de Benidorm amb una inversió de 446.602 euros

*** ​Les obres inclouen l’adaptació de lavabos, la instal·lació de taulells accessibles, bucles magnètics i una nova senyalització vertical adaptada
* Esta actuació reflectix el compromís de Generalitat amb una justícia accessible, inclusiva i moderna**

La Conselleria de Justícia i Administració Pública està duent a terme les obres d’accessibilitat i seguretat del Palau de Justícia de Benidorm, així com l’habilitació d’un jutjat nou en la planta primera de l’edifici, situat en el carrer Passeig dels Tolls, 2.

L’actuació, amb un pressupost de 446.602,43 euros, té com a objectiu adaptar els espais existents als requisits actuals de seguretat i accessibilitat. Les obres, que van començar el mes de maig passat, està previst que finalitzen en l’últim trimestre de 2025.

Estos treballs responen al compromís del departament de Justícia, que dirigix la consellera Nuria Martínez, de garantir una justícia accessible, inclusiva i moderna, adaptada a les necessitats de tota la ciutadania.

Les intervencions inclouen la instal·lació de taulells accessibles i bucles d’inducció magnètics en tots els llocs d’atenció al públic, des de la planta baixa fins a la planta quinta. A més, es portarà a cap la millora de l’accessibilitat física mitjançant la col·locació de bandes podotàctils en itineraris accessibles i en l’arrancada d’escales, així com la instal·lació de passamans intermedis en escales exteriors.

Es renovaran els lavabos per a garantir la seua accessibilitat, incloent-hi dispositius de crida d’assistència perceptibles. Així mateix, es faran obres en els lavabos de les zones de detinguts, dotant-los de sistemes de seguretat, incloent-hi portes de seguretat, càmeres de manteniment exterior i vàters antivandàlics.

D’altra banda, s’adaptarà la senyalització vertical mitjançant cartelleria en braille i alt relleu en tota la seu.

Finalment, els treballs inclouen l’habilitació d’un jutjat nou en la planta primera, en l’ala est, amb dependències per a 10 administratius, un lletrat de l’Administració de justícia, un jutge, una sala d’usos múltiples i dos sales d’espera per a víctimes.

**Estat actual dels treballs**

Actualment ja s’ha col·locat el paviment exterior podotàctil en l’escala d’accés a la seu. En el garatge del soterrani -2, s’han pintat les places d’aparcament accessibles i passos de vianants.

S’han iniciat les obres d’adequació dels lavabos, començant per la planta quarta, a on s’ha substituït el paviment. Estes actuacions se simultaniegen amb les de la planta segona. Així mateix, s’ha començat l’adaptació dels taulells accessibles.

Finalment, en el nou jutjat de la planta primera, s’han finalitzat les demolicions, s’han alçat paraments i s’han completat les actuacions en la zona afectada de la Unitat de Valoració Forense Integral.

Fecha: 21/08/2025